

**pentru modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă**

Luând în considerare Referatul de aprobare al Administraţiei Fondului pentru Mediu nr. ................./.....................2023 privind modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă,

Ținând cont de prevederile art. 5 lit. i), j), k), m) şi n) din anexa la Hotărârea Guvernului nr. 277/2023 pentru aprobarea Regulamentului de organizare şi funcţionare a Administraţiei Fondului pentru Mediu,

Având în vedere avizul Ministerului Finanţelor comunicat prin adresa nr. .................. din .....................,

În temeiul art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, al art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, al art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și al art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările şi completările ulterioare,

**ministrul mediului, apelor și pădurilor** emite prezentul

**ORDIN:**

**Art****. I** Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă, publicat în Monitorul Oficial al României, Partea I, nr. 544 din 3 iulie 2019, cu modificările și completările ulterioare, se modifică și se completează după cum urmează:

**1. Titlul ordinului se modifică și va avea următorul cuprins:**

„Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu și comunicarea actelor emise de Administrația Fondului pentru Mediu prin mijloace electronice de transmitere la distanţă”

**2. La articolul 1, alineatul (3) se modifică și va avea următorul cuprins:**

”**(3)** Pentru depunerea prin mijloace electronice de transmitere la distanţă a declaraţiilor privind obligaţiile la Fondul pentru mediu, contribuabilii/plătitorii utilizează serviciul «eTAX – comunicare AFM online», denumit în continuare eTAX, existent pe site-ul Administraţiei Fondului pentru Mediu, [www.afm.ro](http://www.afm.ro).”

**3. După articolul 3, se introduce un nou articol, articolul 3^1, cu următorul cuprins:**

”Articolul 3^1

**(1)** Actele administrativ-fiscale și actele de procedură emise în formă electronică de către Administrația Fondului pentru Mediu se comunică prin mijloace electronice de transmitere la distanţă prin intermediul serviciului «eTAX – comunicare AFM online».

**(2)** Prin intermediul eTAX se pot comunica de către Administrația Fondului pentru Mediu documente sau informaţii, altele decât cele prevăzute la alin. (1), în măsura în care acestea sunt deţinute şi sunt prevăzute în prezentul ordin.

**(3)** În cazul utilizării eTAX nu se mai utilizează şi altă modalitate de comunicare a actului administrativ-fiscal sau a actului de procedură.

**(4)** Prin intermediul eTAX contribuabilii/plătitorii pot transmite Administrației Fondului pentru Mediu declarații, cereri sau alte documente.”

**4.** **La articolul 5, alineatul (3), litera e) se modifică și va avea următorul cuprins:**

”**e)** vizualizarea şi descărcarea certificatului de atestare fiscală privind obligaţiile la Fondul pentru mediu, emis în formă electronică și comunicat de Administraţia Fondului pentru Mediu prin mijloace electronice de transmitere la distanţă.”

**5. La articolul 6, alineatul (4) se modifică și va avea următorul cuprins:**

” **(4)** Împuternicirea notarială trebuie să cuprindă obligatoriu următoarele elemente:

**a)** datele de identificare ale contribuabilului/plătitorului, după caz;

**b)** datele de identificare ale reprezentantului legal;

**c)** datele de identificare ale persoanei fizice care va avea calitatea de împuternicit pentru utilizarea serviciului «eTax - comunicare AFM online» pus la dispoziţie de Administraţia Fondului pentru Mediu;

**d)** adresa de e-mail la care se vor efectua notificările referitoare la confirmarea declaraţiilor privind obligaţiile la Fondul pentru mediu depuse prin mijloace electronice de transmitere la distanţă, precum şi comunicarea altor documente ori informări emise de Administraţia Fondului pentru Mediu;

**e)** acordul privind primirea de informări prin poşta electronică;

**f)** acceptul privind termenii şi condiţiile de utilizare a serviciul «eTax - comunicare AFM online» pus la dispoziţie de Administraţia Fondului pentru Mediu.”

**6. La articolul 6, alineatul (5) se modifică și va avea următorul cuprins:**

”**(5)** În cererea de înrolare, contribuabilul/plătitorul îşi va exprima acordul privind comunicarea actelor administrativ-fiscale, a actelor de procedură și a altor acte, emise de Administrația Fondului pentru Mediu în formă electronică, prin intermediul mijloacelor electronice de transmitere la distanță, în conformitate cu prevederile art. 47 alin. (15) din Legea nr. 207/2015 privind Codul de procedură fiscală, cu modificările şi completările ulterioare.”

**7. La articolul 7, alineatul (2), litera h) se modifică și va avea următorul cuprins:**

”**h)** vizualizarea şi descărcarea certificatului de atestare fiscală privind obligaţiile la Fondul pentru mediu, comunicat de Administraţia Fondului pentru Mediu prin mijloace electronice de transmitere la distanţă;”

**8. La articolul 9, alineatele (1), (2) și (3) se modifică și vor avea următorul cuprins:**

”**(1)** În cazul comunicării prin serviciul «eTax - comunicare AFM online» a actelor administrativ-fiscale ori a actelor de procedură, acestea se consideră comunicate, respectiv îndeplinite, în termen de 15 zile de la data punerii la dispoziţia contribuabilului/plătitorului a documentului în eTAX. Acest termen începe să curgă din ziua următoare datei punerii la dispoziţia contribuabilului/plătitorului a documentului.

**(2)** Actele administrativ-fiscale ori actele de procedură se consideră comunicate, respectiv îndeplinite şi în cazul în care contribuabilul/plătitorul renunţă la serviciul «eTax - comunicare AFM online», dacă renunţarea se efectuează anterior împlinirii termenului de comunicare prevăzut la alin. (1).

**(3)** Actele administrativ-fiscale ori actele de procedură emise de Administraţia Fondului pentru Mediu se semnează cu o semnătură electronică calificată, fiind valabile fără semnătura persoanelor împuternicite ale Administrației Fondului pentru Mediu, potrivit legii, şi fără ştampila instituției.”

**9. La articolul 9, după alineatul (3), se introduce un nou alineat, alineatul (4), cu următorul cuprins:**

”**(4)** Actele administrativ-fiscale ori actele de procedură emise de Administraţia Fondului pentru Mediu ce pot fi comunicate prin intermediul eTAX sunt prevăzute în Anexa 3.”

**10. Articolul 16 se modifică și va avea următorul cuprins:**

”**(1)** Anexele nr. 1, 2 și 3 fac parte integrantă din prezentul ordin.

**(2)** Anexa 3 se actualizează pe măsura dezvoltării sistemului informatic prin care se asigură furnizarea serviciilor prin intermediul eTAX.”

**11. Anexa 2 se modifică și va avea următorul cuprins:**

”Anexa nr. 2

Formular - Cerere de înrolare

Cerere de înrolare

Prin prezenta, subsemnatul, ..................., deţinător al CNP .................., în calitate de:

[ ] reprezentant legal al contribuabilului/plătitorului ..................., C.U.I. .................;

[ ] împuternicit desemnat prin împuternicirea notarială dată de reprezentantul legal al contribuabilului/ plătitorului ................., C.U.I. ..........,

solicit înrolarea în serviciul «eTax - comunicare AFM online» pentru contribuabilul/plătitorul:

Denumire: ..............................

C.U.I.: ..............................

Domiciliul fiscal: ..............................

Telefon: ..............................

Fax: ..............................

Adresă de e-mail: ..............................

Cont bancar principal: ......................., deschis la Banca ....................

Certific această calitate prin documentele ataşate: [Încarcă împuternicirea notarială]\*.

\* Documentul electronic, copie a imaginii împuternicirii notariale, întocmită potrivit prevederilor art. 6 alin. (4) şi (5) din Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă.

[ ] Declar că accept termenii şi condiţiile de utilizare a serviciului «eTax - comunicare AFM online».

[ ] Îmi exprim acordul în legătură cu utilizarea şi prelucrarea datelor cu caracter personal, în conformitate cu Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date.

[ ] Îmi exprim acordul privind primirea de informări prin poşta electronică.

[ ] În conformitate cu prevederile art. 47 alin. (15) din Legea nr. 207/2015 privind Codul de procedură fiscală, cu modificările şi completările ulterioare, îmi exprim acordul privind comunicarea actelor administrativ-fiscale, a actelor de procedură și a altor acte, emise de Administrația Fondului pentru Mediu în formă electronică, prin intermediul mijloacelor electronice de transmitere la distanță, cunoscând faptul că aceste acte se consideră comunicate în termen de 15 zile de la data punerii acestora la dispoziție în eTAX.

Declar pe propria răspundere că nu am alterat conţinutul prezentului document, atest corectitudinea datelor prin semnarea electronică a acestui fişier, folosind certificatul calificat valabil la data cererii, eliberat pe numele meu de către un prestator de servicii de încredere calificat.

Data: .............

[Semnătură electronică calificată]”

**12. După Anexa 2 se introduce o nouă anexă, Anexa 3, care va avea următorul cuprins:**

”Anexa nr. 3

Actele administrativ-fiscale și actele de procedură emise de Administraţia Fondului pentru Mediu ce pot fi comunicate prin intermediul serviciului «eTAX – comunicare AFM online»

1. Decizie referitoare la obligaţiile de plată accesorii la Fondul pentru mediu

2. Titlu executoriu

3. Somație

4. Decizie de încetare a măsurilor de executare silită

5. Certificatul de atestare privind obligațiile la Fondul pentru mediu

6. Fișe de declarații și încasări

7. Răspunsul AFM la cererea de înregistrare în Registrul AFM-APR

8. Notificări

9. Informări

10. Anunțuri”

**13. În cuprinsul ordinului și al anexelor acestuia, sintagma ”Serviciul «Depunere declarații online»” se va înlocui cu sintagma ”Serviciul «eTAX – comunicare AFM online»”**

**Art. II** Prezentul ordin se publică în Monitorul Oficial al României, Partea I**.**

**Ministrul mediului, apelor şi pădurilor,**

**Mircea FECHET**